ซ้ง โภชนา เมื่อก่อนมีที่สาขาเจริญนคร แต่ปัจจุบันได้ยุบรวมกันเป็นสาขากัลปพฤกษ์แล้ว ร้านอยู่ติดถนนค่ะ ป้ายไฟป้ายใหญ่เห็นชัดเจน ที่จอดรถกว้างขวางดี บรรยากาศแบบภัตตาคารจีนหรูหรา เก้าอี้นุ่มนั่งสบาย มีทั้งโซนห้องรวม และห้อง VIP อีกหลายห้อง อาหารมีหลากหลายทั้งไทยและจีนค่ะ อาหารออกไวพอสมควร พนักงานสุภาพบริการดี อร่อยทุกอย่างเพราะใช้วัตถุดิบที่มีคุณภาพ ทำได้รสชาติกลมกล่อมกำลังดี เมนูที่ประทับใจเป็นพิเศษคือห่อหมกมะพร้าวอ่อน ข้างในมะพร้าวอ่อนเป็นน้ำห่อหมกฉ่ำๆ รสชาติถึงเครื่องเทศมากๆ มีทั้งกุ้ง ปลา ปลาหมึกแน่นสะใจไม่ว่าจะตักคำไหนก็ติดมาด้วยทุกครั้ง อีกเมนูคือคะน้าฮ่องกง คะน้าบ้องใหญ่ นุ่ม ไม่สากเลยแม้แต่น้อย ใบคะน้าก็ไม่เหนียวให้รำคาญใจ และส่วนตัวชอบปลาหิมะนึ่งซีอิ๊วค่ะ หอมกลมกล่อม ปลาหิมะก็เนื้อนุ่มอร่อยเข้ากันกับซีอิ๊วเหลือเกิน แนะนำอีกอย่างคือสลัดรังนกค่ะ เป็นสลัดโต๊ะจีนนี่แหละ กุ้งตัวโตสะใจ เสิร์ฟในรังนกที่ทำมาจากเผือก กินรังนกกรอบๆไปพร้อมกับสลัดสุดแสนจะเข้ากัน